偶題
作者：杜甫
朝代：唐

paragraphs: 文章千古事，得失寸心知。
作者皆殊列，名聲豈浪垂。
騷人嗟不見，漢道盛於斯。
前輩飛騰入，餘波綺麗爲。
後賢兼舊列，歷代各清規。
法自儒家有，心從弱歲疲。
永懷江左逸，多病鄴中奇。
騄驥皆良馬，騏驎帶好兒。
車輪徒已斵，堂構惜仍虧。
漫作潛夫論，虛傳幼婦碑。
緣情慰漂蕩，抱疾屢遷移。
經濟慙長策，飛棲假一枝。
塵沙傍蜂蠆，江峽繞蛟螭。
蕭瑟唐虞遠，聯翩楚漢危。
聖朝兼盜賊，異俗更喧卑。
鬱鬱星辰劒，蒼蒼雲雨池。
兩都開幕府，萬宇插軍麾。
南海殘銅柱，東風避月支。
音書恨烏鵲，號怒怪熊羆。
稼穡分詩興，柴荆學土宜。
故山迷白閣，秋水隱黃陂。
不敢要佳句，愁來賦別離。